桓妬妻
作者：梅堯臣
朝代：宋

paragraphs: 昔聞桓司馬，娶妾貌甚都。
其妻南郡主，悍妬誰與俱。
持刀擁羣婢，逕往將必屠。
妾時在窗前，解鬟臨鏡梳。
鬒髮雲垂地，瑩姿冰照壺。
妾初見主來，綰髻下庭隅。
斂手語出處，國破家已殂。
無心來至此，豈願奉君娛。
今日苟見殺，雖死生不殊。
主乃擲刃前，抱持一長吁。
曰我見猶憐，何況是老奴。
盛怒反爲喜，哀矜非始圖。
嫉忌尚服美，傷哉今亦無。